ประชาชนจิตอาสาร่วมพัฒนาทำความสะอาดคลองผดุงกรุงเกษมและคลองมหานาค เพื่อเตรียมความพร้อมในงานพระราชพิธีบรมราชาภิเษก
ประชาชนจิตอาสาร่วมพัฒนาทำความสะอาดคลองผดุงกรุงเกษมและคลองมหานาค เพื่อเตรียมความพร้อมในงานพระราชพิธีบรมราชาภิเษกสมเด็จพระเจ้าอยู่หัวฯ ทรงมีพระมหากรุณาธิคุณโปรดเกล้าฯ ให้หน่วยพระราชทาน ร่วมกับประชาชนจิตอาสาพระราชทานตามแนวพระราชดำริ ร่วมปฏิบัติหน้าที่ในโครงการ “เราทำความ ดี ด้วยหัวใจ” เฉลิมพระเกียรติ เนื่องในโอกาสมหามงคลพระราชพิธีบรมราชาภิเษก โดยมีพลตำรวจเอกอัศวิน ขวัญเมืองผู้ว่าราชการกรุงเทพมหานครเป็นประธานกล่าวสำนึกในพระมหากรุณาที่คุณสมเด็จพระเจ้าอยู่หัวและเปิดกิจกรรม พร้อมด้วยคณะผู้บริหารกรุงเทพมหานครหน่วยงานที่เกี่ยวข้อง และประชาชนจิตอาสา รวมจำนวนกว่า 1,000 คน เข้าร่วมบำเพ็ญสาธารณประโยชน์ ที่ ลานพลับพลามหาเจษฎาบดินทร์ เขตพระนคร พร้อมกับพัฒนาทำความสะอาดคลองผดุงกรุงเกษมและคลองมหานาคให้มีความสะอาด สวยงาม สำหรับกิจกรรมการร่วมพัฒนาทำความสะอาดคลองผดุงกรุงเกษมและคลองมหานาค  มีระยะทางรวม 5,650 เมตร ซึ่งได้แบ่งการดำเนินการเป็น 3 โซน ประกอบ โซนที่ 1 คลองผดุงกรุงเกษม ตั้งแต่ประตูน้ำเทเวศร์ถึงคลองมหานาค ระยะทาง 2,800เมตร โซนที่ 2 คลองมหานาค ตั้งแต่คลองผดุงกรุงเกษมถึงคลองรอบกรุง(โอ่งอ่าง) ระยะทาง 1,200 เมตร และโซนที่ 3 คลองผดุงกรุงเกษม ตั้งแต่คลองมหานาคถึงถนนพระรามที่ 4 (หัวลำโพง) ระยะทาง 1,650 เมตร โดยประชาชนจิตอาสาได้ร่วมพัฒนาทำความสะอาดคลองดีงกล่าว พร้อมตัดแต่งกิ่งไม้ริมคลอง เก็บขยะ วัชพืชในคลองและทางเดินริมคลอง ทาสีทางเดินจักรยานริมคลองมหานาค จัดระเบียบสายไฟฟ้าและสายสื่อสาร และจัดระเบียบแผ่นป้ายโฆษณาริมคลอง